**Előterjesztés:**

**Környezetvédelmi rendelet – 1. olvasata**

Előterjesztést előadja: Csorba József polgármester

Előterjesztést készítette: Molnár Krisztián Imre pályázati referens

Tisztelt Képviselő-testületi tagok!

Nick község jelenleg hatályos *a helyi környezet védelméről és a település tisztaságáról szóló önkormányzati rendelete* *2006. december 15-én került elfogadásra.* Az eltelt időben számos törvény, rendelet, kormányhatározat és egyéb jogszabály változott meg, így indokolttá vált a már 16 éves rendelet cseréje. A változások végett a rendelet teljes cseréje lenne a célszerű, az új rendelet hatályba lépésével a régi rendelet hatályát veszti.

A rendeletalkotás folyamata jelen témában komplikált is, mivel *a rendelettervezet megalkotása után a még tervezett rendeletet szakmai véleményezésre meg is kell küldenünk a Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztálya részére.* *A megküldött rendelettervezet szakmai véleményezésének időtartama legfeljebb 30 nap lehet.* A tervezetet megküldtük a fenti szakhatóság részére, de az előterjesztés elkészítésének napjáig választ még nem kaptunk. Amennyiben érkezik válasz, azonnal tudatjuk annak tartalmát a testülti tagokkal, illetve a kért változtatásokat beledolgozzuk a készülő rendeletbe. Így a mostani október havi ülésre a környezetvédelmi rendelet első olvasatát tudjuk küldeni.

A készülő új rendelet a környezetvédelem számos területére kitér, úgy mint: vizek védelme, csapadékvíz-elvezetés, levegőtisztaság, avar- és kerti hulladékok égetése, porképző és bűzös anyagok kezelése, földterülete védelme, közterületek és ingatlanok tisztántartása, zöldterületek védelme, zaj- és rezgésvédelem, fényszennyezés elleni védelem, természetvédelem.

Ami települési szinten szabályozható, azt próbáltuk a rendelettervezetbe beépíteni, amit pedig felsőbb szintű jogszabályban szerepel, arra az adott jogszabály megjelölésével utaltunk.

Mivel a tervezet még nyers anyag, ill. várunk még a szakhatóság állásfoglalására is, így még lehet bele újabb rendelkezéseket tenni, módosítani, változtatni, kiegészíteni, természetesen a szakhatóság által előírt kritériumoknak megfelelően. A mostani októberi ülésre a környezetvédelmi rendelet tervezetének 1. olvasatát küldjük ki.

Kérem a tisztelt képviselő-testületet a rendelettervezet tanulmányozására és a véleményének kialakítására.

Nick, 2022. október 19.

*Molnár Krisztián Imre S.k. pályázati referens*

**HATÁROZATI JAVASLAT:**

**Nick Község Önkormányzatának Képviselő-testülete a települési környezet védelméről szóló önkormányzati rendelet tervezetét alkalmasnak tartja arra, hogy a helyi szabályok foglalatát adja és a Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztálya véleményének ismeretében, az esetleges javaslatokkal módosított és kiegészített rendelettervezetet a soron következő ülésén ismételten tárgyalja.**

**Felelős: Csorba József polgármester**

**dr. Kiss Julianna jegyző**

**Határidő: folyamatos**